SA uiteindelik 'n tree nader aan goedkoper data | Netwerk24
Deur Petrus Malherbe 25 Julie 2019 19:13
Selfoondata in Suid-Afrika kan goedkoper word as daar meer spektrum toegeken word. Foto: Unsplash
Die kabinet het Donderdag uiteindelik 'n beleidrigtingwyser oor die lisensiëring van bykomende hoëfrekwensiespektrum goedgekeur.
Dit beteken Stella Ndabeni-Abrahams, minister van kommunikasie, kan dit nou bekragtig en aan die Onafhanklike Kommunikasieowerheid van Suid-Afrika (Okosa) oorhandig om te implementeer.
Die inhoud van die beleidrigtingwyser is nog onbekend. Die minister sal na verwagting eersdaags die media daaroor toespreek.
Pres. Cyril Ramaphosa het in sy staatsrede in Junie opnuut belowe dat die regering "binnekort" die gesloer met die toekenning van bykomende spektrum sou oplos.
Hy het belowe dat 'n beleidrigtingwyser daaroor "binne 'n maand" aan Okosa oorhandig sal word.
Die president het sy woord gestand gedoen en dit was Donderdag presies 'n maand sedert sy aankondiging.
Meer spektrum sal ook mededinging in die mobiele internetmark aanwakker, wat tot 'n verdere verlaging in koste vir die verbruiker kan lei.
Ontluikende 5G-tegnologie gaan ook groot hoeveelhede spektrum benodig.
Vodacom sowel as MTN het vroeër aan Netwerk24 gesê die toekenning van bykomende spektrum is 'n "noodsaaklike stap" in die verlaging van die prys van data.
Vodacom het egter ook Donderdag in sy jongste resultate vir die kwartaal tot einde Junie erken 'n verlaging in sy datapryse het reeds sy inkomste 'n knou toegedien.
Maar met meer beskikbare spektrum sal diensverskaffers se oorhoofse koste daal, aangesien dit tans ten duurste van die staat aangekoop of verhuur moet word.